CELEX: 32016R1851
Language: bg
Date: 2016-06-14 00:00:00
Title: Делегиран регламент (ЕС) 2016/1851 на Комисията от 14 юни 2016 година за приемане на програмата от ad hoc модули за 2019, 2020 и 2021 г. за извадковото изследване на работната сила, предвидено в Регламент (ЕО) № 577/98 на Съвета (Текст от значение за ЕИП)

20.10.2016   
            
            
               BG
            
            
               Официален вестник на Европейския съюз
            
            
               L 284/1
            
         ДЕЛЕГИРАН РЕГЛАМЕНТ (ЕС) 2016/1851 НА КОМИСИЯТА
   от 14 юни 2016 година
   за приемане на програмата от ad hoc модули за 2019, 2020 и 2021 г. за извадковото изследване на работната сила, предвидено в Регламент (ЕО) № 577/98 на Съвета
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 577/98 на Съвета от 9 март 1998 г. относно организацията на извадковото изследване на работната сила в Общността (1), и по-специално член 7а, параграф 4 от него,
   като има предвид, че:
   
               (1)
            
            
               Съгласно Регламент (ЕО) № 577/98 е необходимо да се определят елементите на програмата от ad hoc модули за 2019, 2020 и 2021 г.
            
         
               (2)
            
            
               Необходимо е да се разполага с цялостен и сравним набор от данни за организацията на работата и работното време и по-подробни данни за участието в пазара на труда, за да се проследява напредъкът към общите цели по стратегията „Европа 2020“.
            
         
               (3)
            
            
               В контекста на обсъждането на гъвкавата сигурност (2), което е в ход, и предвид на изразената необходимост от по-добра приспособимост на предприятията и работниците в Европа — ключов аспект, подчертан в Европейската стратегия по заетостта и насоките по заетостта (3), — е необходимо да се съберат данни от широкообхватно европейско изследване на степента, в която се прилагат различните форми на новите практики, свързани с организацията на работата и работното време, и на мнението на работниците по тези въпроси.
            
         
               (4)
            
            
               В съобщението си относно стратегическа рамка на ЕС за здравословни и безопасни условия на труд за периода 2014—2020 година (4) Комисията подчерта значението от подобряване на събирането на статистически данни за свързаните с работата злополуки и заболявания, професионалната експозиция и свързаните с работата здравословни проблеми. Нов ad hoc модул за трудовите злополуки и свързаните с работата здравословни проблеми следва да даде възможност да се сравняват данните, предоставени от държавите членки в рамките на проекта на европейската статистика за трудовите злополуки, с положението на хората на пазара на труда, и да се събират данни за свързаните със здравето проблеми. Освен това той следва да осигурява информация за професионалната експозиция на рискови фактори за физическото и психичното здраве.
            
         
               (5)
            
            
               В съобщението си „Европейска програма за миграцията“ (5) Комисията изтъкна значението от предприемане на структурни действия във връзка с миграцията. Мерките за интеграция на мигрантите следва да се стимулират, включително инициативите за подобряване на езиковите и професионалните умения и за улесняване на признаването на квалификациите и достъпа до пазара на труда. Освен това един от основните аспекти, посочени в Препоръка (ЕС) 2015/1184 на Съвета (6), е във връзка с премахване на пречките пред участието в пазара на труда и намаляване на разликите по отношение на заетостта за хората в неравностойно положение, в това число между хората, които са граждани на Съюза, и тези, които съответно не са граждани на Съюза. В тази връзка са необходими подробни данни за положението на пазара на труда на мигрантите, за да се осигури надеждна основа за вземането на решения по тези въпроси,
            
         ПРИЕ НАСТОЯЩИЯ РЕГЛАМЕНТ:
   Член 1
   Приема се програмата от ad hoc модули за извадковото изследване на работната сила за 2019 г., 2020 г. и 2021 г., както е установена в приложението.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 14 юни 2016 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 77, 14.3.1998 г., стр. 3.
   
      (2)  Гъвкавата сигурност е интегрирана стратегия за повишаване на гъвкавостта и сигурността на пазара на труда. С нея се цели да се съчетае нуждата на работодателите от по-гъвкава работна сила с нуждата на работниците от сигурност — да са уверени, че няма да са безработни дълги периоди от време.
   
      (3)  Решение (ЕС) 2015/1848 на Съвета от 5 октомври 2015 г. относно насоки за политиките по заетостта на държавите членки за 2015 г. (ОВ L 268, 15.10.2015 г., стр. 28).
   
      (4)  COM(2014) 332 final oт 6 юни 2014 г.
   
      (5)  COM(2015) 240 final от 13 май 2015 г.
   
      (6)  Препоръка (ЕС) 2015/1184 на Съвета от 14 юли 2015 г. относно общи насоки за икономическите политики на държавите членки и на Европейския съюз (ОВ L 192, 18.7.2015 г., стр. 27).
   
      ПРИЛОЖЕНИЕ
      
         ИЗСЛЕДВАНЕ НА РАБОТНАТА СИЛА
      
      
         Многогодишна програма от ad hoc модули за 2019 — 2021 г.
      
      
         Организация на работата и работно време
      
      
         Референтен период: 2019 г.
      
         Подмодули (области, за които трябва да се предоставя по-подробна информация):
      
      
                   
               
               
                  Подмодул 1: гъвкавост на работното време
                  
                     Цел: по-подробна информация за това, как работниците организират работното време и отпуските си и колко често им се налага да сменят работното си време.
               
            
                   
               
               
                  Подмодул 2: работни методи
                  
                     Цел: събиране на информация за сроковете, прякото управление и автономността в работна среда.
               
            
                   
               
               
                  Подмодул 3: работно място
                  
                     Цел: по-подробна информация за работното място и времето, което се пътува от дома до работното място.
               
            
         Трудови злополуки и други свързани с работата здравословни проблеми
      
      
         Референтен период: 2020 г.
      
         Подмодули (области, за които трябва да се предоставя по-подробна информация):
      
      
                   
               
               
                  Подмодул 1: трудови злополуки
                  
                     Цел: идентифициране на трудовите злополуки, които водят до наранявания, техния тип и последиците от тях за отсъствието от работа или причинените увреждания.
               
            
                   
               
               
                  Подмодул 2: свързани с работата здравословни проблеми
                  
                     Цел: идентифициране на физическите или психичните здравословни проблеми, причинени или задълбочени от работата, техния тип и последиците от тях за отсъствието от работа или причинените увреждания.
               
            
                   
               
               
                  Подмодул 3: рискови фактори за физическото и/или психичното здраве
                  
                     Цел: анализ дали работниците са изложени на рискови фактори, които засягат тяхното физическо и/или психично здраве.
               
            
         Положение на пазара на труда на мигрантите и техните преки потомци
      
      
         Референтен период: 2021 г.
      
         Подмодули (области, за които трябва да се предоставя по-подробна информация):
      
      
                   
               
               
                  Подмодул 1: обща информация
                  
                     Цел: повече информация за мигрантите и техните преки потомци (1), и по-специално за образованието на родителите и основната причина за мигриране.
               
            
                   
               
               
                  Подмодул 2: езикови умения
                  
                     Цел: събиране на информация за мнението на самите мигранти за езиковите им умения.
               
            
                   
               
               
                  Подмодул 3: трудности и подпомагане на участието в пазара на труда
                  
                     Цел: събиране на информация за трудностите за участието в пазара на труда (например признаване на квалификациите, придобити в чужбина, или трудностите, свързани с чуждестранния произход) и за индивидуалните подходи за намиране на работа.
               
            
         (1)  Мигрантите се дефинират като лица, родени в чужбина, които могат да са също така граждани на трети държави. Преките потомци на мигрантите следва да се разбират като второ поколение имигранти, т.е. лица, родени в съответната държава, като поне един от родителите им е роден в чужбина.